Babalykie op Caledon-ashoop: Ma opgespoorArgieffoto Foto: HeikeIr, Pixabay Die ma van die baba wie se liggaam Donderdag op ŉ vullisterrein op Caledon in die Wes-Kaap gevind is, is in die hospitaal opgeneem weens komplikasies met die geboorte. Kapt. Gerrit Botes, woordvoerder van die polisie, het aan Maroela Media gesê die 27-jarige vrou het haarself Saterdag aan die polisie oorgegee voordat sy in die hospitaal opgeneem is. “Sy is dus nog nie amptelik in hegtenis geneem nie, maar die polisie is bewus van haar. Sodra sy ontslaan is, sal sy aangekla word en in die hof verskyn,” het Botes gesê. Maroela Media het vroeër berig haweloses, wat in die vullis rondgekrap het op soek na kos, het op die liggaam afgekom kort nadat ŉ nuwe vrag vullis by die terrein afgelaai is. Die liggaam was in ŉ bloeddeurdrenkte handdoek toegedraai en in ŉ vullissak toegebind. Volgens Botes het ŉ nadoodse ondersoek intussen getoon dat die babaseuntjie dood gebore is. Sy naelstring was steeds aan hom vasgeheg toe hy gevind is.